اسلام آباد(آن لائن) وزیر خارجہ شاہ محمود قریشی شنگھائی تعاون تنظیم نا وزیر خارجہ غاتا کونسل نا دیوان نا وخت آ کرغزستان نا وزیر خارجہ چنگیز ایڈربیکوف تون اوڑدہی کرے۔ اوڑدہی ٹی ارا کنڈی تعلقداری، اہم علاقائی و جہانی ویل آتیا تینا خیال آتا درشانی ءِ کریر۔ او وخت آ شاہ محمود قریشی پارینے کہ پاکستان و کرغزستان نا نیام اٹ بھلو تاریخی ءُ رابطہ اریر۔ وزیر خارجہ پاکستان نا ایس سی او ممبرشپ کن کرغستان نا متحرک کڑد انا ستا ءِ کرسا کرغستان نا وزیر خارجہ نا منتواری ءِ ہرفے۔ ہڑتوم آ وزیر خارجہ غاک ارا کنڈی تعلقداری ءِ جوان کننگ و سیاسی، اقتصادی و اُلسی کہول آ رابطہ ءِ ودفنگ آ ہم امنائی کریر۔ اوڑدہی ٹی پاکستان و کرغزستان نا نیام اٹ ڈغاری و تہوئی رابطہ غاتے پین ودفنگ آ ہم سجفنگک۔ وزیر خارجہ کرغزستان اٹ رہنگوک آ پاکستانی کمیونٹی خاص کر تعلیم دوئی کروک آ طالبعلم آتا خاص خیال ءِ تخنگ آ تینا کرغستانی ہم منصب نا منتواری ءِ ہرفے۔ وزیر خارجہ کرونا جہانی دَینی چیلنج تون مون تننگ کن پاکستان نا کنڈآن ہرفوک آ جوان گام گیج آن ہم معلومدار کرے ہرانا سوب آن وائرس نا تالانی ٹی بھلو کچ اسسکان کمتی مسنے۔ ہڑتوم آ وزیرخارجہ غاتا نیام اٹ علاقائی امن و استحکام و اوغان امن عمل آ ہم ہیت وگپ مس۔ وزیر خارجہ بھارت نا کنڈآن مقبوضہ جموں و کشمیر اٹ برجا انگا انسانی حق آتا خلاف ورزی و بھارتی اسہ کنڈی گام گیج آتا سوب آن ڈیہہ انا امن ءِ دوئی مروک آ خلیس آتیان کرغزستان نا وزیر خارجہ ءِ معلومدار کرے۔ ہڑتوم آ وزیر خارجہ غاتا پاکستان و کرغزستان نا نیام اٹ جتا جتا اُست خواہی نا کثیر الجہتی بشخ آتیٹی ارا کنڈی کمک ءِ جوان کننگ آ امنائی کریر۔
